瀼溪書堂
作者：周敦頤
朝代：宋

paragraphs: 元子溪曰瀼，詩傳到於今。
此俗良易化，不欺顧相欽。
廬山我久愛，買田山之陰。
田間有流水，清泚出山心。
山心無塵土，白石磷磷沈。
潺湲來數里，到此始澄深。
有龍不可測，岸木寒森森。
書堂構其上，隠几看雲岑。
倚梧或欹枕，風月盈中襟。
或吟或冥默，或酒或鳴琴。
數十黄卷軸，聖賢談無音。
窗前即疇囿，囿外桑麻林。
芋蔬可卒歲，絹布足衣衾。
飽煖大富貴，康寧無價金。
吾樂蓋易足，名濂朝暮箴。
元子與周子，相邀風月尋。